Na podlagi Odloka o proračunu Občine Vojnik za leto 2018 (Uradno glasilo slovenskih občin št. 59/2017) ter Pravilnika o dodeljevanju finančnih sredstev za pospeševanje razvoja malega gospodarstva v občini Vojnik (Uradni list RS, št. 61/04 in št. 33/2007) ter skladno z Uredbo Komisije (EU) 1407/2013, z dne 18. 12. 2013, o uporabi členov 107 in 108 Pogodbe o delovanju Evropske unije pri pomoči de minimis (Uradni list EU, L352, 24. 12. 2013) župan Občine Vojnik objavlja

**JAVNI RAZPIS**

**za dodelitev finančnih sredstev za pospeševanje razvoja malega gospodarstva**

**v občini Vojnik v letu 2018**

1. **PREDMET JAVNEGA RAZPISA**

Finančna sredstva za pospeševanje razvoja malega gospodarstva se namenijo kot nepovratna finančna pomoč v obliki dotacij kot sofinanciranje izvajanja posameznih ukrepov.

**Skupna višina finančnih sredstev, ki se dodeljujejo na podlagi javnega razpisa za pospeševanje razvoja malega gospodarstva v občini Vojnik, znaša 25.000,00 EUR.**

1. **NAMENI, UKREPI IN POGOJI**

Finančna sredstva se namenijo za:

1. **Odpiranje novih delovnih mest in samozaposlitve:** pomoč za nove zaposlitve in samozaposlitev se lahko dodeli za zaposlovanje ljudi, samozaposlitev ali pa ob spremembi zaposlitve delavca iz določenega v nedoločen čas.

**Upravičeni stroški:** za nove zaposlitve in samozaposlitve so stroški bruto plač za obdobje dveh let oziroma za zaposlitev delavca, ki:

* ni občan občine Vojnik, njegovo podjetje pa ima sedež v občini Vojnik v maksimalni višini **900,00 EUR**;
* občan občine Vojnik, katerega sedež podjetja je v občini Vojnik v maksimalni višini **1.500,00 EUR**.

Izpolnitev merila se ugotavlja na osnovi dodatnih zaposlitev v podjetju v primerjavi s povprečjem preteklih 12 mesecev. Pri odpiranju novih delovnih mest in zaposlovanju ljudi mora prejemnik pomoči prispevati najmanj 25 % sredstev iz lastnih virov, ki ne smejo vsebovati pomoči. Nova zaposlitev mora biti ohranjena v regiji prejemnici pomoči vsaj dve leti. Na javni razpis se lahko prijavijo tiste osebe, ki so se **zaposlile 16. 9. 2017 do vključno dneva roka za oddajo vloge.**

1. **UPRAVIČENCI IN OSTALE DOLOČBE**

Sredstva za razvoj lahko pridobijo fizične in pravne osebe, ki imajo sedež ali enoto na območju občine Vojnik in da poteka investicija na območju občine Vojnik, in sicer samostojni podjetniki in gospodarske družbe, pri čemer se smiselno uporabljajo pravila za:

* **»mikropodjetja«**: imajo manj kot 10 zaposlenih in manj kot 2 milijona EUR letnega prometa;
* **»majhna podjetja«** pomeni podjetje, ki ima manj kot 50 zaposlenih in 10 milijonov evrov letnega prometa.

Do sredstev niso upravičena podjetja, ki:

a) so iz sektorjev:

– ribištva in akvakulture,

– primarne proizvodnje kmetijskih proizvodov iz seznama v Prilogi I k Pogodbi o ustanovitvi Evropske skupnosti,

– predelave in trženja kmetijskih proizvodov iz seznama v Prilogi I k Pogodbi v naslednjih primerih:

* če je znesek pomoči določen na podlagi cene ali količine zadevnih proizvodov, ki so kupljeni od primarnih proizvajalcev ali jih zadevna podjetja dajo na trg,
* če je pomoč pogojena s tem, da se delno ali v celoti prenese na primarne proizvajalce;

b) nimajo poravnanih zapadlih obveznosti do Občine Vojnik ali do države;

c) so v skladu z določbami zakonodaje v postopku prenehanja, v stečajnem postopku, postopku prisilne poravnave ali postopku likvidacije;

d) so v težavah v skladu z zakonodajo o reševanju in prestrukturiranju družb v težavah.

**Upravičenci lahko pridobijo sredstva na podlagi tega pravilnika le pod pogojem, da za isti namen niso prejeli lokalnih, regionalnih, državnih ali mednarodnih javnih virov.**

Sredstva za pospeševanje razvoja malega gospodarstva dodeljujejo na podlagi pravila de minimis v skladu z Uredbo Komisije (EU) 1407/2013, z dne 18. decembra 2013, o uporabi členov 107 in 108 Pogodbe o delovanju Evropske unije pri pomoči de minimis (Uradni list EU, L 352, 24. 12. 2013).

Skupni znesek pomoči de minimis, dodeljen istemu enotnemu podjetju, ne sme presegati 200.000,00 EUR v katerem koli obdobju zadnjih treh proračunskih let, ne glede na obliko ali namen pomoči ter ne gleda na to, ali se pomoč dodeli iz sredstev države, občine ali Unije (v primeru podjetij, ki delujejo v komercialnem cestnem tovornem prevozu, znaša zgornja dovoljena meja pomoči 100.000,00 EUR).

Pomoč ne sme biti namenjena izvozu oziroma z izvozom povezane dejavnosti v tretje države ali države članice, kot je pomoč, neposredno povezana z izvoženimi količinami, z ustanovitvijo in delovanjem distribucijske mreže ali drugimi tekočimi izdatki, povezanimi z izvozno dejavnostjo. Pomoč ne sme biti pogojena s prednostno rabo domačih proizvodov pred uvoženimi.

Pomoč ne sme biti namenjena za nakup transportnih sredstev, ki so namenjena prevozu oseb in tovora v cestnem prometu.

1. **VSEBINA VLOGE**

Vloga bo na voljo v tajništvu občine v času uradnih ur od dneva te objave ali na spletni strani http://www.vojnik.si.

**\*** Za odpiranje novih delovnih mest in samozaposlitve:

* odločbo o izpolnjevanju predpisanih pogojev za opravljanje dejavnosti;
* dokazilo o zaposlitvi za nedoločen čas (obrazec M1);
* dokazilo o povprečni letni plači samozaposlenega na delovnem mestu;
* potrdilo o stalnem prebivališču samozaposlenega;
* potrdilo Zavoda RS za zaposlovanje, da je bila samozaposlena oseba, ki uveljavlja subvencijo, registrirana kot brezposelna oseba najmanj en mesec pred dnem zaposlitve ali dokazila, da se oseba prvič zaposluje (fotokopijo delovne knjižice ali overjena izjava vlagatelja), ali dokazilo o spremembi zaposlitve delavca iz določenega v nedoločen čas (M1);
* dokazilo Zavoda PIZ o številu zaposlenih na 31. 3., 30. 6, 30. 9. in 31. 12. preteklega leta ter na dan vloge;
* pisno izjavo o vseh drugih pomočeh de minimis, ki jih je podjetje prejelo na podlagi tega pravilnika ali drugih uredb de minimis v predhodnih dveh in v tekočem proračunskem letu;
* pisno izjavo o drugih že prejetih (ali zaprošenih) pomočeh za iste upravičene stroške;
* izjava o zagotavljanju, da z dodeljenim zneskom pomoči de minimis ne bo presežena zgornja meja de minimis pomoči ter intenzivnosti pomoči po drugih predpisih.
1. **ROK IN NAČIN PRIJAVE RAZPISA**

**Rok za prijavo na javni razpis je od dneva objave do vključno petka, 26. 10. 2018, do 12. ure**. Kot pravočasne se bodo štele prijave, **ki bodo prispele do zgoraj navedenega roka na naslov Občina Vojnik, Keršova ulica 8, 3212 Vojnik.**

Prijave morajo biti oddane v zaprti ovojnici z oznako **»Javni razpis za dodelitev finančnih sredstev za pospeševanje razvoja malega gospodarstva v občini Vojnik v letu 2018 – NE ODPIRAJ«,** osebno ali priporočeno po pošti na zgornji naslov, če je vloga poslana po pošti, se šteje za pravočasno, če prispe na navedeni naslov do zgoraj navedenega datuma in ure. Vloge ni mogoče oddati v elektronski obliki.

Upravni organ Občine Vojnik lahko od prosilca zahteva tudi dodatno dokumentacijo. V primeru, da vloga ne bo dopolnjena v določenem roku, se s sklepom zavrže. Vse vloge bo obravnavala tričlanska Komisija za dodelitev sredstev za razvoj malega gospodarstva, ki bo sprejela sklepe o dodelitvi sredstev. Z upravičenci bodo sklenjene pogodbe v roku 40 dni od poteka roka za prijave.

**Vse informacije lahko dobite na sedežu Občine Vojnik, Keršova ulica 8, 3212 Vojnik ali po telefonu na št. (03) 78-00-620/640/647, 051 315 841 (Petra Pehar Žgajner) ali po e-pošti** **obcina@vojnik.si****.**

Številka: 300-0001/2018-1

Datum: 14. 5. 2018

 Branko Petre,

 župan Občine Vojnik